Dăncilă, întrebată dacă l-ar grația pe Liviu Dragnea în cazul în care ar ajunge președintele României: ”Doamne, nici nu se pune problema!”

Premierul Viorica Dăncilă a declarat luni, într-un interviu la Adevărul Live, că, dacă ar ajunge președintele României nici nu s-ar pune problema să îl grațieze pe fostul lider social-democrat Liviu Dragnea.

”Dacă veți ajunge președintele României, îl veți grația pe Liviu Dragnea?”, a întrebat-o jurnalistul Sebastian Zachman pe Viorica Dăncilă.

”Doamne ferește, nici nu se pune problema!”, a venit răspunsul prompt al șefei PSD.

Totodată, Dăncilă a declarat că nu a mai vorbit cu Liviu Dragnea de când acesta a fost condamnat defnitiv la 3 ani și 6 luni de închisoare cu executare în disarul angajărilor fictive de la Protecția Copilului Teleorman. Ea a respins că ar primi indicații de la fostul lider PSD aflat în spatele gratiilor din data de 27 mai 2019.

Viorica Dăncilă s-a declarat „întristată” de acţiunea din instanţă prin care Dragnea o contestă în funcţia de preşedinte al Partidului Social Democrat.

„Nu este o decizie a fostului preşedinte (al PSD – n.r.) care să ne bucure. Este o decizie care ne întristează. Sunt convinsă că nu se va ajunge la aceste lucruri, pentru că am îndeplinit toate normele legale. (…) Nu am mai discutat cu dl Dragnea dinainte de a fi arestat. Nu ştiu care sunt considerentele pentru care dânsul face acest demers. Am văzut aseară, spunea cineva, că discut, că primesc de acolo… Nu am discutat după ce a fost arestat, nu am mai avut absolut nicio discuţie cu domnul Dragnea şi este regretabil că sunt oameni care recurg la astfel de lucruri care nu au nici măcar un sâmbure de adevăr”, a afirmat preşedintele PSD.